LT
2022 10 25
Europos Sąjungos oficialusis leidinys
L 275/75
KOMISIJOS ĮGYVENDINIMO SPRENDIMAS (ES) 2022/2053 2022 m. spalio 18 d. dėl prašymo pagal Europos Parlamento ir Tarybos reglamentą (ES) 2019/788 užregistruoti Europos piliečių iniciatyvą dėl veganiško maisto (pranešta dokumentu Nr.
C(2022) 7418) (Tekstas autentiškas tik anglų kalba)
EUROPOS KOMISIJA,
atsižvelgdama į Sutartį dėl Europos Sąjungos veikimo, atsižvelgdama į 2019 m. balandžio 17 d. Europos Parlamento ir Tarybos reglamentą (ES) 2019/788 dėl Europos piliečių iniciatyvos (1), ypač į jo 6 straipsnio 2 ir 3 dalis, kadangi: (1)
2022 m. rugpjūčio 30 d.
Komisijai pateiktas prašymas užregistruoti Europos piliečių iniciatyvą dėl veganiško maisto;
(2)
organizatorių išdėstytas iniciatyvos tikslas – „privačiose ir viešosiose Europos erdvėse, kuriose parduodami maisto produktai ir gėrimai, aiškiai įtvirtinti pastovią veganiško maisto pasiūlą.
ES piliečių iniciatyva dėl VEGANIŠKO MAISTO yra skirta veganams ir tiems, kurie gerbia teisę į alternatyvų veganišką maistą, be to, ja siekiama imtis veiksmų klimato kaitos srityje, suteikiant geresnes galimybes ES vartotojams kasdieniame gyvenime gauti augalinių maisto produktų.
Nesmurtinė veganiška mityba grindžiama gyvūnų neišnaudojimo ir nežudymo principu – ja atsiliepiama į bundantį kolektyvinį sąmoningumą gyvūnų teisių klausimu.
Be to, veganiška mityba padeda inicijuoti teritorinius pokyčius, nes ji yra orientuota į mažataršę gamybą, darbo vietas, struktūras ir logistiką.
Europos piliečių iniciatyva dėl VEGANIŠKO MAISTO prašoma, kad alternatyvaus veganiško maisto pasiūla Europos maisto produktų ir gėrimų pardavimo visuomenei vietose būtų įtvirtinta teisės aktais, ir tikimasi, kad, sulaukus Europos piliečių palaikymo, bus patvirtintas ES teisės aktas, suteiksiantis daug naudos planetai, t. y. padėsiantis švelninti klimato krizę, mažinti laukinių rūšių nykimą ir miškų naikinimą, geriau naudoti žemę, ginti jūrų gyvūniją ir augaliją, mažinti maisto švaistymą ir spręsti mitybos nepakankamumo klausimą.“;
(3)
priede ir papildomame dokumente pateikiama išsamesnės informacijos apie iniciatyvos dalyką, tikslus ir aplinkybes – išdėstomos bei nurodomos priežastys, dėl kurių iniciatyvai turi būti pritarta.
Organizatoriai teigia, kad, privačiosiose ir viešosiose erdvėse esančiose maisto produktų ir gėrimų pardavimo visuomenei vietose kaip alternatyvą pateikiant veganišką maistą, būtų sudarytos sąlygos jo lengviau gauti, būtų prisidedama prie kovos su klimato krize didinant augalinių maisto produktų vartojimą ir būtų mažinamos išlaidos maistui.
Organizatorių nuomone, „sudarant geresnes sąlygas viešajame ir privačiajame maisto produktų ir gėrimų pardavimo sektoriuose gauti veganiško maisto, būtų mažinama su išmetamu CO2 susijusi tarša, aplinkos užterštumas, sunaudojamas vandens kiekis ir gyvūnų kančios“;
(4)
iniciatyvos tikslas – pateikti prašymą, kad mažmeninės maisto produktų ir gėrimų rinkos veiklos vykdytojams būtų nustatytas teisinis įpareigojimas siūlyti veganiškus produktus, todėl Komisija turi įgaliojimus pateikti teisės akto pasiūlymą, remdamasi Sutarties dėl Europos Sąjungos veikimo (SESV) 114 straipsniu.
Be to, kadangi iniciatyva gali daryti poveikį konkrečioms bendros žemės ūkio politikos priemonėms arba dėl jos tokių priemonių gali prireikti, Komisija turi įgaliojimus pateikti teisės aktų pasiūlymus, remdamasi SESV 43 straipsniu;
(5)
dėl šių priežasčių nėra taip, kad kuri nors iniciatyvos dalis akivaizdžiai nepatektų į Komisijos įgaliojimus pateikti pasiūlymą dėl Sąjungos teisės akto siekiant įgyvendinti Sutartis;
(6)
ši išvada nedaro poveikio vertinimui, ar šiuo atveju būtų tenkinamos konkrečios materialinės sąlygos, įskaitant atitikties proporcingumo bei subsidiarumo principams ir suderinamumo su pagrindinėmis teisėmis sąlygas, kad Komisija galėtų imtis veiksmų;
(1) OL L 130, 2019 5 17, p. 55.